wickkiey/tamil-wikipedia-markdown huggingface dataset:
# சி. என். அகமது மெளலவி


**சி. என். அகமது மெளலவி** (C. N. Ahmad Moulavi) (1905 - 1993) என்பவர் ஒரு மலையாள இலக்கியத்தின் இந்திய எழுத்தாளர் ஆவார். மலையாளத்தில் திருக்குர்ஆனை முதல் முழுமையான வெளியீட்டின் மொழிபெயர்ப்பாளராக நன்கு அறியப்பட்டவர். இஸ்லாம் பற்றிய பல புத்தகங்களை எழுதியவர் மற்றும் மலபார் பிரதேசத்தின் முஸ்லிம்களிடையே கல்வி பரப்புவதற்கு பங்களித்ததாகவும் கூறப்படுகிறது. 1959-64 காலகட்டத்தில் கேரள சாகித்ய அகாதமியின் உறுப்பினரான மௌலவி 1989 ஆம் ஆண்டில் அகாதமியால் புகழ்பெற்ற சக ஊழியராக கௌரவிக்கப்பட்டார்.  

## சுயசரிதை

சி. என். அகமது மெளலவி செரூர், தென்னிந்திய மாநிலமான கேரளாவின் மலப்புறம் மாவட்டத்தில் ஏறநாட்டிலிலுள்ள ஒரு கிராமத்தில் நாதன்கோடன் ஆசான் குட்டி மற்றும் ஆழுவாத் கதீஜா ஆகியோருக்கு பிறந்தார். ஏழ்மையான ஒரு குடும்பத்தில் பிறந்த இவர், தனது சிறு வயதிலேயே தனது தந்தையை இழந்தார். மூன்று ஆண்டுகளுக்கு மட்டுமே ஆரம்பக் கல்வியைப் பெற முடிந்தது. அதன் பிறகு இவர் ஒரு விவசாயப் பண்ணையில் வேலை செய்ய வேண்டியிருந்தது. தனது பதினாறாவது வயதில், மீண்டும் படிக்கச் சென்றார். முதலில் குஞ்சலம் முசலியாரின் கருவரக்குண்டு கிராண்ட் தார்ஸிலும், பின்னர் கட்டுகண்டன் குஞ்சாகமது முசலியாரின் கீழும் படித்தார். இதைத் தொடர்ந்து சென்னை ஜமாலியா அரபு கல்லூரி மற்றும் பம்பாயில் கே.டி.இப்ராஹிம் மௌலவியின் கீழும் படித்த்துள்ளார். 1928 இல் வேலூரில் உள்ள பாகியாத் சாலிகாத் அரபு கல்லூரிக்குச் சென்று அங்கிருந்து 1931 இல் அப்சல் உல் உலமா தேர்வில் தேர்ச்சி பெற்றார். பின்னர், கேரளா திரும்பி மத பயிற்றுவிப்பாளராக மலப்புரம் பயிற்சிப் பள்ளியில் சேர்ந்தார். பின்னர், தனது சொந்த ஆடைத் தொழிலைத் தொடங்க வேண்டி 1944 இல் இப்பணியை விட்டு விலகினார்.  

மௌலவி *அன்சாரி* என்ற பெயரில் ஒரு பத்திரிகையைத் தொடங்கினார். இது 14 இதழ்களை வெளியிட்ட பின்னர் செயலிழந்தது. 1955ஆம் ஆண்டில் *நியூ அன்சாரி* என்ற புதிய பெயரில் இவர் பத்திரிகையை மீண்டும் தொடங்கினாலும், இதன் வெளியீடு நீண்ட காலம் நீடிக்கவில்லை.  

மௌலவி 1993 ஏப்ரல் 27 அன்று தனது 88 வயதில் கோழிக்கோட்டில் காலமானார். குர்ஆனின் முழுமையான மொழிபெயர்ப்பை மலையாளத்தில் வெளியிட்ட முதல் நபர் இவர் 1963 இல் வெளியிட்டுள்ளார். குர்ஆனின் மொழிபெயர்ப்பு ஒரு தெய்வ நிந்தனையாகக் கருதப்பட்ட நேரத்தில். முஸ்லிம்களிடையே விவாகரத்து மற்றும் பராமரிப்பு போன்ற பல சர்ச்சைக்குரிய விஷயங்களைப் பற்றி இவர் எழுதினார். இவரது புத்தகமான, புகழ்பெற்ற மாப்பிலா இலக்கிய பாரம்பரியம் என்பது கேரளாவில் உள்ள முஸ்லீம் இலக்கியம் பற்றிய விரிவான படைப்பாஅகும். அரபு-மலையாள இலக்கியத்தின் வளர்ச்சியில் முஸ்லிம்களின் பங்களிப்பு பற்றிய விவரங்களுடன் இது எழுதப்பட்டது. 1959 முதல் 1964 வரை ஐந்து ஆண்டுகள் கேரள சாகித்திய அகாதமியின் உறுப்பினராக பணியாற்றியுள்ளார். 1989 ஆம் ஆண்டில், இவர் அகாடமியால் ஒரு புகழ்பெற்ற சக ஊழியராக சேர்க்கப்பட்டார். இவரது பிறந்த நூற்றாண்டு 2005ஆம் ஆண்டில் கோழிக்கோட்டில் கொண்டாடப்பட்டது இவரது அனைத்து எழுத்துக்களின் கண்காட்சியும் அதன் ஒரு பகுதியாக ஏற்பாடு செய்யப்பட்டது.
# குடல்செருகல்


குழந்தைகளில் குடல்செருகல் குறைபாடு தோன்றுவதற்கான காரணம் பொதுவாக தெரியவில்லை; பெரியவர்களில் தோன்றுவதற்கு ஏதாவதொரு முன்னணி காரணம் சில நேரங்களில் அறியமுடிகிறது. பெரியவர்களுக்கு குடலின் ஒரு பகுதியை அறுவை சிகிச்சை மூலம் அகற்றும் சிகிச்சை பெரும்பாலும் தேவைப்படுகிறது. நோய் அறிகுறிகளை சொல்லமுடியாத குழந்தைகள் அழுவார்கள். வாய்மொழியாக சொல்லமுடியாத நிலையில் இருப்பவர்கள் முழங்கால்கள் மார்பு நோக்கி இழுக்கப்பட்டு வலிமிகுந்த சுவாசப் பிரச்சனையால் பாதிக்கப்படுவார்கள்.  

குடல்செருகல் நோயின் அறிகுறி காய்ச்சல் அல்ல. ஆனால் குடல்செருகலால் தோன்றும் வளையம் குடலில் சிதைவை உண்டாக்கலாம். இழையநசிவு காரணமாக தமனிக்கு செல்லும் இரத்தக்குழாயில் குருதியோட்டம் குறைகிறது. இதனால் குடலில் நுண் துளை தோன்றி இரத்தம் நஞ்சாவதால் காய்ச்சல் ஏற்படும். அரிதான சந்தர்ப்பங்களில், குடல்செருகல் என்பது குழந்தைகளில் நோயெதிர்ப்பு-மைய்ய நாள அழற்சி நோயான இனோச்-சிகோன்லென் பர்புரா எனப்படும் இரத்தத் தோல் புடைப்பு நோயின் சிக்கலாகவும் இது இருக்கலாம். இப்பாதிப்பு உள்ள குழந்தைகளுக்கு இதற்கான பாரம்பரியமான அறிகுறிகளுடன் கூடுதலாக கடுமையான வயிற்று வலியும் இருக்கும் .  

## காரணம்

குடல்செருகலுக்கான காரணங்கள் தெளிவாக நிறுவப்படவில்லை அல்லது புரிந்து கொள்ளப்படவில்லை. குழந்தைகளில் குடல்செருகல் நோய்க்கான காரணங்கள் 90% அறியப்படாத காரணத்தினால் எழுகின்றன. அவற்றில் நோய்த்தொற்றுகள், உடற்கூறியல் காரணிகள் போன்றவை அடங்கும் .
# வெண்பிடரி பட்டாணி குருவி



**வெண்பிடரி பட்டாணி குருவி** என்பது மேற்கு மற்றும் தென் இந்தியாவின் வறண்ட முட்புதர் காடுகளில் இரண்டு பிரிக்கப்பட்ட எண்ணிக்கைகளில் வாழும் இந்தியாவில் மட்டும் காணப்படும் அகணிய உயிரி ஆகும்.  

இக்குருவியின் பரவலானது அடர்த்தியாக இல்லாமல் ஆங்காங்கே குறிப்பிட்ட தொகைகளில் காணப்படுகிறது. இது அற்றுவிட்ட இனம் ஆகக்கூடியதற்கான சாத்தியக்கூறுகள் அதிகமாக உள்ளதாகக் கருதப்படுகிறது. அதற்கு முக்கிய காரணமாகக் கருதப்படுவது மரங்கொத்திகளால் உருவாக்கப்படும் மரப்பொந்துகள் போன்ற இவை வாழத் தகுந்த இடங்களின் பற்றாக்குறையே ஆகும்.  

இந்தக் குருவியானது தாமஸ் சி. ஜெர்டென் என்பவரால் நெல்லூருக்கு அருகிலுள்ள கிழக்குத் தொடர்ச்சி மலைகளில் உள்ளூர் வேட்டைக்காரரிடம் இருந்து பெறப்பட்ட ஒரு உடலைக் கொண்டு கண்டறியப்பட்டது. 1863லும் இவ்வகை குருவியின் ஒரு உடல் பெங்களூருக்கு அருகில் பெறப்பட்டது. அதற்குப் பிறகு நீண்ட காலத்திற்கு தென்னிந்தியாவில் இக்குருவியை பார்த்ததாக எவ்வித பதிவுகளும் இல்லை. ஆலன் ஆக்டேவியன் ஹியூம் என்பவர் மேற்கு மற்றும் தென் இந்தியாவில் காணப்படும் இக்குருவிகள் இரண்டு வேறுபட்ட இனங்களாக இருக்கலாம் என்று பரிந்துரைத்துள்ளார். தென்னிந்தியாவில் மீண்டும் குருவிகள் பிலிகிரிரங்கன் குன்றுகளில் இருந்து ஒரு உடலை பறவையியலாளர் சலீம் அலி பெற்றபோது மீண்டும் குறிப்பிடப்பட்டுள்ளது. அக்குன்றுகளுக்கு அருகில் உள்ள காவேரி பள்ளத்தாக்கை இக்குருவி இனம் வாழ்விடமாக கொண்டுள்ளது. இக்குருவியானது ஆந்திரப் பிரதேசத்தில் உள்ள சித்தூர் மாவட்டத்தில் பார்க்கப்பட்டதாக பதிவுகள் உள்ளன. மேற்கு மற்றும் தென்னிந்திய குருவிகள் இருவேறு உயிரினங்கள் என சலீம் அலி கூறினார். ஆனால் அவரது கூற்றுக்கு வலு சேர்க்க தகுந்த ஆதாரங்கள் எதுவும் கிடையாது. மேற்கு இந்தியாவில் இக்குருவிகளின் பரவலானது பெரிய அளவிலும் பொதுவாக அறியப்பட்ட ஒன்றாகவும் உள்ளது. அங்கே இவை முக்கியமாக கட்ச் பகுதிகளிலும் மற்றும் ராஜஸ்தானின் பகுதிகள் வரையும் பரவி காணப்படுகின்றன. பிரித்தானிய அருங்காட்சியகத்தில் உள்ள இவ்வகை குருவியின் ஒரு உடல் பூடானில் பெறப்பட்டது என்று குறிப்பிடப்பட்டுள்ளது. ஆனால் அது தவறான குறிப்பு என்று கருதப்படுகிறது. வயநாடு, அன்ஷி தேசிய பூங்கா மற்றும் தர்வத் ஆகிய இடங்களில் இக்குருவி காணப்பட்டதாக கூறப்படும் பதிவுகளும் நம்பத் தகுந்தவை அல்ல என்று கருதப்படுகிறது.
# தாமிர(II) நைட்ரேட்டு


## தாமிர நைட்ரேட்டின் தொகுப்பு முறை தயாரிப்பு மற்றும் வினைகள்

நீரேற்றப்பட்ட தாமிர நைட்ரேட்டு நீரற்ற சேர்மதை நீரேற்றம் செய்வதன் மூலமாகவோ அல்லது உலோக தாமிரத்தை வெள்ளி நைட்ரேட்டு நீர்க்கரைசலுடன் அடர் நைட்ரிக் காடி முன்னிலையில் வினை படுத்துவதன் மூலம் பெறலாம்:  

:Cu + 4 HNO<sub>3</sub> → Cu(NO<sub>3</sub>)<sub>2</sub> + 2 H<sub>2</sub>O + 2 NO<sub>2</sub>  

நீரற்ற Cu(NO<sub>3</sub>)<sub>2</sub> ஆனது தாமிரம் உலோகத்தை டைநைட்ரசன் டெட்ராக்சைடுடன் (N<sub>2</sub>O<sub>4</sub>) சேர்த்து சூடுபடுத்தும்போது பெறப்படுகிறது:  
:Cu + 2 N<sub>2</sub>O<sub>4</sub> → Cu(NO<sub>3</sub>)<sub>2</sub> + 2 NO  

நீரேற்றம் செய்யப்பட்ட தாமிர நைட்ரேட்டை வெப்ப படுத்துவதன் மூலம் நீர் நீக்கம் செய்ய மேற்கொள்ளப்பட்ட முயற்சியானது Cu(NO<sub>3</sub>)<sub>2</sub> க்கு பதிலாக ஆக்சைடுகளையே தந்தது. 80&nbsp;° செல்சியசு வெப்பநிலையில், ஐதரேட்டுகள் காரத்துவம் கொண்ட தாமிர நைட்ரேட்டுகள் (Cu<sub>2</sub>(NO<sub>3</sub>)(OH)<sub>3</sub>) ஆக மாறின. 180&nbsp;°செல்சியசு வெப்பநிலையில்,CuO ஆக மாறுகின்றன.  

## அமைப்பு
### நீரற்ற தாமிர(II) நைட்ரேட்டு
நீரற்ற தாமிர(II) நைட்ரேட்டானது இரண்டு வரையளவற்ற பல்உருவங்களில் படிகமாக்கப்படுகின்றது. α-மற்றும் β-Cu(NO<sub>3</sub>)<sub>2</sub> முழுவதுமாக முப்பரிமாண அணைவு பலபடி வலைப்பின்னல்களைக் கொண்டுள்ளன. ஆல்பா வடிவமானது ஒரே ஒரு Cu சூழலை, [4+1] அணைவு அமைப்பையும் கொண்டுள்ளது, ஆனால் பீட்டா வடிவமானது இரண்டு தாமிர மையங்களையும் ஒரு [4+1] தள சதுர அணைவு அமைப்பையும் கொண்டுள்ளது. நைட்ரோமீத்தேன் வரையளவு "[4+ 1] அணைவு" அமைப்பிற்கும் சாதகமாக உள்ளது. இந்த அமைப்பில் நான்கு குறுகிய Cu-O பிணைப்புகள் ( தோராயமாக 200 பிகோ மீட்டர் நீளம்) மற்றும் ஒரு ஒரு நீளமான பிணைப்பு (240 பிகோமீட்டர் நீளம்) இடம் பெற்றுள்ளன. இவை அணைவு ஆகும். இவற்றில் தாமிர(II) மையங்களும், நைட்ரேட்டு தொகுதிகளும் முடிவற்ற சங்கிலியாக இடம் பெற்றுள்ளன. வாயு நிலையில், தாமிர(II) நைட்ரேட்டானது இரண்டு இருமுனைய இணைப்பு நைட்ரேட்டு ஈந்தணைவிகளைக் கொண்டுள்ளது.  

### நீரேற்றம் செய்யப்பட்ட தாமிர(II) நைட்ரேட்டு
ஐந்து ஐதரேட்டுகள் அறியப்படுகின்றன: ஒற்றை ஐதரேட்டு (Cu(NO<sub>3</sub>)<sub>2</sub>·H<sub>2</sub>O), மூஐதரேட்டு(Cu(NO<sub>3</sub>)<sub>2</sub>·3H<sub>2</sub>O), மற்றும் ஒரு எக்சாஐதரேட்டு([Cu(H<sub>2</sub>O)<sub>6</sub>](NO<sub>3</sub>)<sub>2</sub>). எக்சா ஐதரேட்டு ஒரு ஆச்சரியமூட்டும் அமைப்பைக் கொண்டுள்ளது. இந்த ஜென்மத்தில் Cu-O பிணைப்பு நீளங்கள் அனைத்தும் சமமாக உள்ளன. இது எண்முகி வடிவ Cu(II) அணைவுச் சேர்மங்களின் குணாதிசயமான வழக்கமான ஜான் டெல்லர் விளைவின் காரணமான அமைப்பு சீர்குலைவைனை உணர்த்துவதாக இல்லை. இந்த இந்த விளைவற்ற தன்மை வலிமையான ஐதரசன் பிணைப்பு காரணமாக Cu-O பிணைப்புகளின் மீட்சி தன்மையை வரையறைக்குள் கொணர்வதால் ஏற்படுவதாகும்.
# பீட்டர் ஆக்ரீ


**பீட்டர் ஆக்ரீ** (*Peter Agre*) (ஜனவரி 30, 1949) ஓர் அமெரிக்க மருத்துவர், நோபல் பரிசு பெற்ற மூலக்கூறு உயிரியலாளர் ஆவார். மேலும் இவர் பொது சுகாதார ஜான்ஸ் ஹாப்கின்ஸ் ப்ளூம்பெர்க் பள்ளி மற்றும் மருத்துவ ஜான்ஸ் ஹாப்கின்ஸ் பள்ளியின் பேராசிரியர் மற்றும் ஜான்ஸ் ஹாப்கின்ஸ் மலேரியா ஆராய்ச்சி நிறுவனத்தின் இயக்குநர் ஆவார் . 2003 ஆம் ஆண்டில், 2003 ஆம் ஆண்டிற்கான வேதியியலுக்கான நோபல் பரிசை "உயிரணு சவ்வுகளில் உள்ள வரிசைகள் தொடர்பான கண்டுபிடிப்புகளுக்காக" ஆக்ரீ, ரோட்ரிக் மெக்கின்னனுடன் பகிர்ந்து கொண்டார். 2009 ஆம் ஆண்டில், ஆக்ரீ *அமெரிக்கன் அசோசியேஷன் ஃபார் தி அட்வான்ஸ்மென்ட் ஆஃப் சயின்*சின் (ஏஏஏஎஸ்) தலைவராக தேர்ந்தெடுக்கப்பட்டார்.  

## வாழ்க்கை வரலாறு
நோர்வே மற்றும் ஸ்வீடிஷ் வம்சாவளியைச் சேர்ந்த பெற்றோரின் ஆறு குழந்தைகளில் இவர் இரன்டாவது குழந்தையாகப் பிறந்தார். மினசோட்டாவின் நார்த்ஃபீல்டில் ஜனவரி 30, 1949 இல் பிறந்தார். ஆக்ரீ லூதரனியம் மரபினைச் சேர்ந்தவர் ஆவார் . தான் உயர்நிலைப்பள்ளியில் பயின்ற போது சோவியத் யூனியன் வழியாக சர்வதேச பயணத்தினை மேற்கொண்டார். அந்த பயணம் இவரை அதிகமாக ஈர்த்தது.இவரது தந்தை வேதியியல் பேராசிரியராக இருந்தார். இவருக்கு அறிவியலில் ஆர்வம் வரும் வரை படிப்பில் ஆர்வம் இல்லாமல் இருந்தார்.  

மினியாப்பொலிசில் உள்ள ஆங்க்ஸ்பெர்க் கல்லூரியில் இவர் வேதியியல் பிரிவில் இளங்கலைப் பட்டம் பெற்றார். 1974 ஆம் ஆண்டில் பால்டிமோர், மேரிலாந்திலுள்ள, ஜான் ஹாப்கின்ஸ்சின் மருத்துவப் பள்ளியில் இவர் எம். டி பயின்றார். 1975 முதல் 1978 வரை சார்லஸ் சி.ஜே. கார்பெண்டரின் வழிகாட்டுதலின் கீழ் கேஸ் வெஸ்டர்ன் ரிசர்வ் பல்கலைக்கழகத்தின் மருத்துவ மையத்தில், உள் மருத்துவத் துறையில் மருத்துவப் பயிற்சியை முடித்தார். இதைத் தொடர்ந்து வட கரொலைனா நினைவு பலகலைக்கழகத்தில் இவருக்குஉதவித் தொகை கிடைத்தது. 1981 ஆம் ஆண்டில், ஆக்ரீ ஜான்ஸ் ஹாப்கின்சின் மருத்துவப் பள்ளிக்குத் திரும்பினார். பின்னர் வான் பென்னட்டின் ஆய்வகத்தில் உயிரியல் துறையில் சேர்ந்தார்.  

### தனிப்பட்ட வாழ்க்கை
ஆக்ரீ மற்றும் அவரது மனைவி மேரி 1975 ஆம் ஆண்டில் திருமணம் செய்து கொண்டனர். இவர்களுக்கு மூன்று மகள்கள், ஒரு மகன் மற்றும் இளம் பேத்திகள் உள்ளனர். இவரது சகோதரர்களில் இருவர், மருத்துவர்களாக உள்ளனர்.2012 இல் இவருக்கு நடுக்குவாதம் நோய் இருப்பது கண்டறியப்பட்ட பின்னர் தனது அன்றாட நடவடிக்கைகளை குறைக்க வேண்டியிருந்தது.
# சிட்னி ஆல்ட்மன்


**சிட்னி ஆல்ட்மன்** ( Sidney Altman பிறப்பு: மே 7, 1939) ஒரு கனேடிய மற்றும் அமெரிக்க மூலக்கூறு உயிரியலாளர் ஆவார். இவர் யேல் பல்கலைக்கழகத்தில் மூலக்கூறு, செல்லுலார் மற்றும் மேம்பாட்டு உயிரியல் மற்றும் வேதியியல் ஆகிய துறைகளின் பேராசிரியராக உள்ளார். இரைபோ கருவமிலத்தின் வினையூக்க பண்புகள் குறித்த இவர்களின் பணிக்காக 1989 ஆம் ஆண்டில் அவர் வேதியியலுக்கான நோபல் பரிசை தாமஸ் ஆர். செக் எனவருடன் இணைந்து விருதினைப் பெற்றுக் கொண்டார்.  

## குடும்பம் மற்றும் கல்வி
ஆல்ட்மன் மே 7, 1939 அன்று கனடாவின் கியூபெக்கிலுள்ள மொண்ட்ட்ரியாலில் பிறந்தார். இவரது தாய் ரே (ஆர்லின்) ஒரு ஜவுளித் தொழிலாளி ஆவார். இவரது தந்தை விக்டர் ஆல்ட்மன் ஒரு மளிகைக் கடைக்காரராகப் பணிபுரிந்தார். இவர்கள் கனடாவுக்கு குடியேறினார்கள். இவர்கள் கிழக்கு ஐரோப்பாவிலிருந்து 1920 ஆம் ஆண்டில் இங்கு குடியேறினர். ஆல்ட்மனின் தாய் போலந்தில் உள்ள பியாஸ்டோக்கிலிருந்து வந்தவர்.தனது பதினெட்டாம் வயதில் தனது சகோதரியுடன் கனடா வந்து, ஆங்கிலம் கற்றுக் கொண்டு, ஒரு ஜவுளி தொழிற்சாலையில் வேலைசெய்தார். தங்கள் குடும்பத்தின் மற்றவர்களை கியூபெக்கிற்கு அழைத்து வருவதற்காக இவர் வேலையில் ஈடுபட்டு பணம் சம்பாதித்தார். உக்ரேனில் பிறந்த ஆல்ட்மனின் தந்தை சோவியத் யூனியனில் ஒரு கூட்டு பண்ணையில் தொழிலாளியாக இருந்தார். அவர் ஒரு விவசாயத் தொழிலாளராக கனடாவில் பணிபுரிவதற்கு நிதியுதவி பெற்றார்.பின்னர், ரேவைத் திருமணம் செய்து கொண்டு இரண்டு மகன்களின் தந்தையாக, மாண்ட்ரீலில் ஒரு சிறிய மளிகைக் கடையை நடத்தி குடும்பத்தை கவனித்து வந்தார். சிட்னி ஆல்ட்மன் : "நிலையான சூழலில் கடினமாக உழைத்தால் நிச்சயம் வெகுமதிகளைப் முடியும் என்பதை நான் எனது குடும்பத்திடம் இருந்து தான் அறிந்தேன். அது நமக்கு சிறிய அளவிலான ஊதியமாக இருந்தாலும் அது நமக்கு மகிழ்ச்சியினைத் தரும் எனக் கூறினார்  

ஆல்ட்மன் இளமைப் பருவத்தில், அவர்களது குடும்பத்தின் நிதி போதுமானதாக இருந்ததால் இவரால் கல்லூரிக் கல்வியைத் தொடர முடிந்தது. மாசசூசெட்ஸ் தொழில்நுட்பக் கழகத்தில் இயற்பியல் பிரிவில் பட்டம் பெற அமெரிக்கா சென்றார். எம்ஐடியில் இருந்தபோது, அவர் *ஐஸ் ஹாக்கி* அணியில் உறுப்பினராக இருந்தார். 1960 இல் எம்ஐடியிலிருந்து இளங்கலை பட்டம் பெற்ற பிறகு, கொலம்பியா பல்கலைக்கழகத்தில் இயற்பியல் பிரிவில் சேர்ந்தார். அங்கு 18 மாதங்கள் கல்வி கற்றார். தனிப்பட்ட கவலைகள் மற்றும் தொடக்க பட்டதாரி மாணவர்கள் ஆய்வகப் பணிகளில் பங்கேற்க வாய்ப்பு இல்லாததால், அவர் பட்டப்படிப்பை முடிக்காமல் வெளியேறினார். சில மாதங்களுக்குப் பிறகு, அவர் கொலராடோ பல்கலைக்கழக மருத்துவ மையத்தில் உயிர் இயற்பியலில் பட்டதாரி மாணவராக சேர்ந்தார்.  

ஆல்ட்மன் 1972 இல் ஆன் எம். கோர்னரை ( ஸ்டீபன் கோர்னரின் மகள்) திருமணம் செய்து கொண்டார். இவர்களுக்கு டேனியல் மற்றும் லியா என்ற இரண்டு குழந்தைகள் உள்ளனர்.
# பாதுகாப்புப்படைகளின் தலைமைப் படைத்தலைவர் (இந்தியா)



**பாதுகாப்புப்படைகளின் தலைமைப் படைத்தலைவர்** (**Chief of Defence Staff-CDS**), இந்தியாவில் தற்போது நடைமுறையில் உள்ள முப்படை தளபதிகள் குழுவுக்கு (Chief of Staff Committee) இந்தியப் பாதுகாப்புப் படைகளின் தலைவர்களாக உள்ளவர்களில் ஒருவர் தலைவராக இருப்பதற்கு பதிலாக, இனி பாதுகாப்புப் படைத்தலைவர்களில் ஒருவரை, தலைமைப் பாதுகாப்புத் தலைவராக நியமிக்கப்படுபவர். அவரே முப்படை தளபதிகளின் குழுவுக்கும் தலைவராகவும் செய்படுவார் என்று இந்திய அரசு முடிவு செய்துள்ளது. நியமனத்திற்கான அமைச்சரவைக் குழுவின் ஆலோசனை பேரில் இந்தியக் குடியரசுத் தலைவர்31 டிசம்பர் 2019 அன்று ஓய்வு பெறும் ஜெனரல் பிபின் இராவத்தை முதலாவது பாதுகாப்புப் படைகளின் தலைமைப் படைத்தலைவராக நியமிக்கப்பட்டார்.  

## பணிகள்
முப்படைகளின் தலைமை தளபதி (சிடிஎஸ்) பதவிக்கு நியமிக்கப்படுபவர் நான்கு நட்சத்திரத் தகுதியுடன் புதிய பணியைத் தொடருவார். மேலும் பாதுகாப்பு விவகாரங்கள் துறைக்கான தலைவராகவும் செயல்படுவார்.  

பாதுகாப்புப் படைகளுக்குத் தேவையான அனைத்து ஆயுதங்கள் கொள்முதல், முப்படைகளின் கூட்டு நடவடிக்கை, பயிற்சி உத்திகள், கேந்திர நடவடிக்கைகள் உள்ளிட்டவை குறித்தும், அரசை நடத்தும் ஆட்சியாளர்களுக்கு முப்படை சேவை குறித்த ஆலோசனைகளை வழங்குவது, முக்கிய ஒப்புதல்களை பெற்றுத்தருவது போன்ற பணிகளை ஒருங்கிணைக்கும் இராணுவ ஆலோசகர் பணியையும் புதிய தலைமைப் படைத்தலைவர் ஆற்றுவார்.  

இந்தியப் பாதுகாப்பு அமைச்சகத்தின் நேரடி மேற்பார்வையில் செயல்படும் புதிய தலைமைப் படைத்தலைவர் இந்திய பாதுகாப்புத்துறை ஆயுத கொள்முதல் குழு மற்றும் பாதுகாப்பு திட்டமிடல் குழுவின் உறுப்பினராக இருப்பார்.  

இந்திய முப்படைகளின் தலைமை தளபதிகளின் தலைவராக செயல்படும்போதும், அவரால் நேரடியாக முப்படைகளின் நடவடிக்கைகளுக்கு உத்தரவு பிறப்பிக்க முடியாது. அரசுக்கு ஆலோசனை கூறுவதும், முப்படை தளபதிகளிடம் அரசின் முடிவுகளை தெரிவித்து அவற்றை செயல்படுத்துவதற்கான நிர்வாக ஒருங்கிணைப்பில் மட்டுமே அவரால் ஈடுபட முடியும்  

## பதவிக் காலம்
பாதுகாப்பு படைகளின் தலைமை தளபதியின் பதவிக்காலம் மூன்று ஆண்டுகள் அல்லது 65 வயது முடியும் வரை, எது முந்தியதோ அதுவரையாகும். இப்பதவி வகித்த உயரதிகாரி, பதவிக்காலம் முடிந்த நாளில் இருந்து அடுத்த ஐந்து ஆண்டுகளுக்கு எவ்வித அரசு தொடர்புடைய பணியிலோ, தனியார் பணியிலோ ஈடுபட அனுமதி கிடையாது.  

## பின்னணி
1999-ஆம் ஆண்டில் கார்கில் போருக்குப் பிறகு இந்திய அரசு நியமித்த உயர்நிலைக்குழு, முப்படைகளுக்கான ஒருங்கிணைப்பு தேவை கருதியும், தேச பாதுகாப்பு தொடர்புடைய முக்கிய முடிவுகளை எடுக்கும் வகையில், அரசுக்கும் முப்படைகளுக்கும் இடையே ஒரு பாலம் போல செயல்பட்டு ஆலோசனை வழங்க உயர்நிலை அதிகாரி நியமிக்கப்பட வேண்டும் என்று பரிந்துரை செய்திருந்தது.  
## முப்படைகளின் தலைமைப்படைத்தலைவர்களின் பட்டியல்
1. பிபின் இராவத் - 1 சனவரி 2020 - 8 டிசம்பர் 2021
1. அனில் சவுகான் - 30 செப்டம்பர் 2022 - தற்போது வரை
# ரியோ நீக்ரோ (அமேசான்)

**ரியோ நீக்ரோ** (*Rio Negro*< ( போர்த்துக்கேய மொழி ; Rio Negro, *"பிளாக் ரிவர்"*) அல்லது அதன் மேல் பகுதியில் **குயினியா,** என்று அறியப்படும் ஆறானது அமேசான் ஆற்றின் மிகப் பெரிய இடது துணை ஆறு ஆகும். இது ஒரு பெரிய ஆறாகும் (இது அமேசான் படுகை நீரில் சுமார் 14% கொண்டுள்ளதாக கணக்கிடப்பட்டுள்ளது ), மேலும் இதன் சராசரி நீர் வெளியேற்றத்தால் உலகின் பத்து பெரிய ஆறுகளில் ஒன்றாக உள்ளது.  

## நிலவியல்

### ஆற்றுத் தலைப்பகுதி
ரியோ நீக்ரோ மூலமானது, கொலம்பியாவில் உள்ளது. இது கெய்னியா துறையில் (கெனியா மாகாணம்) குயினியா ஆறு என்று அழைக்கப்படுகிறது. இதன் இளம் ஆறானது பொதுவாக கிழக்கு-வடகிழக்கு திசையில் புய்னைவாய் தேசியப் பூங்கா வழியாக பாய்கிறது, இது தன் பாதையில் குயரினுமா, புருஜாஸ், சாண்டா ரோசா மற்றும் தபாகுன் போன்ற பல சிறிய உள்நாட்டு குடியிருப்புகளை கடந்து செல்கிறது. தோராயமாக 400 க்குப் பிறகு &nbsp; கி.மீ. நதி கொலம்பியாவின் கெய்னியா மகாணத்துக்கும் வெனிசுலாவின் அமேசானாஸ் மாநிலத்திற்கும் இடையிலான எல்லையாக உருவாக்கத் தொடங்குகிறது. டோனினா மற்றும் மக்கானலின் கொலம்பிய சமூகத்தை கடந்து சென்ற பிறகு ஆறானது தென்மேற்கில் திரும்புகிறது. இந்த ஆறு கடந்து செல்லும் முதல் வெனிசுலா நகரம் மரோவா நகரம் ஆகும். மேலும் 120 கி.மீ கீழ்நோக்கி பாய்ந்த நிலையில் ஆறு வலதுபுறத்தில் இருந்து காசிகுவேர் கால்வாயின் இணைப்பைப் பெறுகிறது. இது ஓரினோகோவிற்கும் அமேசான் நதிப் படுகைக்கும் இடையில் ஒரு தனித்துவமான இணைப்பை உருவாக்குகிறது. இன்ற்குமேல் இந்த ஆறு *ரியோ நீக்ரோ* என்று அழைக்கப்படுகிறது.  

### ஆற்று இடைப்பகுதி
இந்த ஆறு இப்போது தென்கிழக்கு திசையில் வெனிசுலா நகரமான சான் கார்லோஸ் டி ரியோ நீக்ரோவையும், கொலம்பியாவின் சான் பெலிப்பெவையும் கடந்து செல்கிறது. இந்த நீளப் பாதையில் இந்த ஆற்றின் இருபுறமும் உள்ள துணை ஆறுகளால் தொடர்ந்து நீர் கொண்டுவந்து சேர்க்கப்படுகிறது, மேலும் இது விரைவாக பெரிய ஆற்று தீவுகளை உருவாக்குகிறது, இது அமேசான் படுகையில் உள்ள அனைத்து ஆறுகளுக்கும் உள்ள பொதுவான ஒரு அம்சமாகும். கொலம்பியாவிற்கும் வெனிசுலாவிற்கும் இடையிலான 260 கிலோ மீட்டர் எல்லையை உருவாக்கிய பிறகு பியட்ரா டெல் கோக்குயை அடைகிறது. இங்கே கொலம்பியா, வெனிசுலா மற்றும் பிரேசிலின் திரிபாயிண்ட் ஆற்றின் நடுவில் காணப்படுகிறது, இது இப்போது பிரேசிலின் அமேசானாஸ் மாநிலத்தில் முழுமையாக நுழைகிறது. குக்குஸைக் கடந்து சென்ற பிறகு, ஆறு தெற்கே தொடர்ந்து செல்கிறது, தற்காலிகமாக மேற்கு நோக்கி பல கிலோமீட்டர் தொலைவு மட்டுமே திரும்பி பாய்ந்து செல்கிறது. மிசோவா போவா பகுதியியல் விஸ்டாவில் ஐசானா ஆறு ரியோ நீக்ரோவுடன் இணைகிறது மேலும் ரியோ நீக்ரோவின் மிகப்பெரிய ஆறான சாவோ ஜோவாகிம் தி யூபஸ் நதியும் வலது புறத்தில் இருந்து வந்து சேர்கிறது. ரியோ நீக்ரோ இப்போது கிழக்கு நோக்கி குறிப்பிடத்தக்க அளவில் திரும்பி, அதன் பாதையில் பல சிறிய தீவுகளை உருவாக்குகிறது. இதன் பிறகு ஒரு முக்கியமான வணிக நகரமான சாவோ கேப்ரியல் டா கச்சோராவை கடந்து செல்கிறது. அடோர்மெசிடா மலைத் தொடரில் பல விரைவோட்டங்களுக்குப் பிறகு, ஆறு கயானா நிலத்தட்டை விட்டு வெளியேறி அதன் மேல் மற்றும் நடுப் பாதை பகுதியியல் பயணித்தது.
# கொடைக்கானல் பன்னாட்டுப் பள்ளி


**கொடைக்கானல் சர்வதேசப் பள்ளி** (Kodaikanal International School), (கேஐஎஸ்) என்பது கே -12(கல்வி) தரங்களுக்கு கல்வியை வழங்கும் இரு-பாலரும் படிக்கும், சுயநிதி குடியிருப்பு பள்ளியாகும் . இது ) நிலப்பரப்பில் இந்தியாவின் தமிழ்நாட்டின், திண்டுக்கல் மாவட்டத்திலுள்ள, கொடைக்கானலில் அமைந்துள்ளது. கொடைக்கானல் என்பது, மதுரைக்கு வடமேற்கே தொலைவில் உள்ள பழனி மலையில் உயரத்தில் உள்ள மலை வாழிடமாகும்.  

கொடைக்கானல் சர்வதேச பள்ளியின் ஆரம்பகால மாணவர்களில் இந்தியாவிற்கான அமெரிக்க தூதர் இராபர்ட் எஃப். கோஹீன் (1936) மற்றும் அமெரிக்க செனட்டர் கிறிஸ் வான் ஹோலன் (1977) ஆகியோர் அடங்குவர்.  

1975 ஆம் ஆண்டில், சர்வதேச பேக்காலுரேட் சான்றிதழ்த் திட்டம் (ஐபி) மற்றும் ஐபி மத்திய ஆண்டு திட்டம் (எம்ஒய்பி) ஆகியவற்றை வழங்கிய முதல் பள்ளியாக கேஐஎஸ் ஆனது. இது அனைத்து மாணவர்களுக்கும் அதன் சொந்த சான்றிதழான கேஐஎஸ் பட்டத்தை வழங்குகிறது. இது மத்திய மாநில கல்லூரிகள் மற்றும் பள்ளிகள் சங்கத்தால் அங்கீகாரம் பெற்றுள்ளது. மேலும், இந்திய பல்கலைக்கழகங்களின் சங்கத்தால் அங்கீகரிக்கப்பட்டுள்ளது.  

தற்போதைய முதல்வர் கோர்லீ (கோரே) ஸ்டிக்ஸ்ரட் என்பராவார்.  

## வரலாறு
இப்பகுதியில் அதிகரித்து வரும் கிறித்தவ தொண்டு நிறுவன சமூகம் காரணமாக 1880 களின் முற்பகுதியில் தென்னிந்தியாவில் ஒரு ஆங்கில நடுத்தர பள்ளி தேவைப்பட்டது . ஒரு மலைவாசத்தலத்தில் ஒரு பள்ளி இருப்பது தொண்டு நிறுவனங்களின் குழந்தைகள் பலரின் உயிரையெடுக்கும் வெப்பமண்டல நோய்களிலிருந்து தப்பிக்க இயலும், மேலும் கற்றலைத் தூண்டும் குளிர்ச்சியான மற்றும் திறந்த சூழ்நிலையை வழங்கும் என்பதால் கொடைக்கானலில் இப்பள்ளி திறக்கப்பட்டது.  

1900 ஆம் ஆண்டின் ஆரம்ப மாதங்களில், மார்கரெட் எடி என்ற ஒரு பெண் தனது மகன் ஷெர்வுட்டை காண வந்தார். ஷெர்வுட் வத்தலக்குண்டு தொண்டு நிறுவனத்தில் பணிபுரிந்து வந்தார். இங்கு ஒரு பள்ளிக்கான அவசியத்தை உணர்ந்தார். தொண்டு நிறுவனங்கள் பள்ளி நிறுவுவதற்கான வழிகளை மேற்கொள்ளாது என முடிவு செய்து தானே ஒரு பள்ளியைத் தொடங்க முடிவு செய்தார். இவர் 1900 சூன் 1, அன்று முதலில் கொடைக்கானலில் ஒரு கலந்துரையாடல் கூட்டத்தை நடத்தினார். அதில் இவர் ஒரு குழுவை நிறுவினார். பள்ளிக்குத் தேவைப்படும் ஆசிரியர்களைக் கண்டறிவது மற்றும் பள்ளிக்கல்வி நடைபெற ஒரு கட்டிடத்தைத் தேடுவது போன்றவை கூட்டத்தின் முக்கிய நோக்கமக இருந்தது. .  

திருமதி மார்கரெட் எடி, தலைமையில், ஒரு வருடத்திற்கும் மேலாக தி ஹைக்லெர்க் உணவகத்தை ஒரு பள்ளிக் கட்டிடமாக ஏற்பாடு செய்த பின்னர், "ஹைலெர்க் பள்ளி" 1901ம் ஆண்டு, ஜூலை 1 அன்று மாணவர்களுக்கு திறக்கப்பட்டது. 1902ம் ஆண்டில், கட்டிடத்தின் உரிமையாளர்கள் வாடகையை கடுமையாக அதிகரித்தனர். எனவே பள்ளி ராக் கோட்டேஜ் மற்றும் சென்ட்ரல் ஹவுஸுக்கு மாற்றப்பட்டது. 1905 இல், திருமதி. எடி கொடைக்கானலுக்குத் திரும்பினார். மேலும் தி ஹைலெர்க் உணவகத்தை அதன் புதிய உரிமையாளரிடமிருந்து 29,000 ரூபாய்க்கு நிலப்பரப்பை வாங்கினார். அந்த காலத்திலிருந்து, பள்ளி அதே இடத்தில் உள்ளது. திருமதி. எடி 1901 முதல் 1905 வரை, ஒரு நோய் காரணமாக அமெரிக்கா திரும்ப வேண்டிய கட்டாயத்தில் இருந்தவரை, ஊதியமின்றி கொடைக்கானல் பள்ளியின் முதல்வராக பணியாற்றினார்.
# பாதரச(II) நைட்ரேட்டு


**பாதரச (II) நைட்ரேட்டு** *(Mercury(II) nitrate)* என்பது நைட்ரிக் அமிலத்தின் நிறமற்ற அல்லது வெண்மை நிறமுடைய கரையக்கூடிய படிக பாதரச (II) உப்பு ஆகும். இது நச்சுத் தன்மையுடைய உப்பு ஆகும். ' கேரட்டிங் ' என்று அழைக்கப்படும் ஒரு செயல்பாட்டில் ரோமங்களுக்கு சிகிச்சையளிக்க இது பயன்படுத்தப்பட்டது. ஆங்கிலத்தில் மேட் அசு ஏட்டர் என்று அழைக்கப்படக் கூடிய பித்து நிலைக்கு பாதரசம் (II) நைட்ரேட்டு உடலின்மீது அதிகமாக வெளிப்படுத்தப்படுவது ஒரு காரணமாக அமைகிறது. 1941 டிசம்பரில் அமெரிக்காவின் பொது சுகாதார சேவையால் தடைசெய்யப்படும் வரை இந்த சிகிச்சைகள் அமெரிக்காவில் தொடர்ந்தன. இந்த தடை ஆரோக்கியத்திற்கு நன்மை பயக்கும் என்று தோன்றினாலும், தடையானது உண்மையில் பாதரச(II) நைட்ரேட்டை அன்றைய போரில் டெட்டனேட்டர்கள் தயாரிப்பில் பயன்படுத்துவதிலிருந்து விடுவித்தது.  

## தயாரிப்பு
பாதரச(II) நைட்ரேட்டானது, பாதரச உலோகத்துடன் சூடான, செறிவூட்டப்பட்ட நைட்ரிக் அமிலத்தை வினைபுரியச் செய்வதன் மூலம் தயாரிக்கப்படுகிறது. இந்த நிலைமைகளின் கீழ், நைட்ரிக் அமிலம் ஓர் ஆக்சிசனேற்றியாகும். நீர்த்த நைட்ரிக் அமிலத்துடனான வினை பாதரச (I) நைட்ரேட்டை உருவாக்கும்.  

## பயன்கள்
பாதரச(II) நைட்ரேட்டு பாதரசமாக்கல் வினைகளில் பயன்படுத்தப்படுகிறது. குறிப்பாக, கீட்டோன்கள் சம்பந்தப்பட்ட வினைகளில் இது பயன்படுத்தப்படுகிறது. அசிட்டோனுடன் வினைபுரிகையில் இது மிகவும் திறன் வாய்ந்ததாகும். இந்த வினையானது பாதரச(II) நைட்ரேட்டு, பாதரச(II) ஆக்சைடு மற்றும் கால்சியம் சல்பேட் ஆகியவற்றைப் பயன்படுத்தி அசிட்டோனை (CH<sub>3</sub>C(O)CH<sub>3</sub>)மாற்றும், CH<sub>3</sub>C(O)CH<sub>2</sub>Hg ஆக மாற்றுகிறது. மற்ற பிற இரசஞ்சேர்த்தல் செயல்முறைகளுக்கு அசிட்டோன் திறனற்றதாக உள்ளது. பாதரச(II) நைட்ரேட் சேர்மம் ஒரு வலிமையான ஆக்சிசனேற்றியாக இருப்பதால் செயல்படுகிறது. கூடுதலாக, நைட்ரிக் அமிலத்தில் பாதரசம் கரைக்கப்படும் போது பாதரச நைட்ரேட்டின் அமில வடிவமானது உருவாகிறது. அமில வடிவம் சுக்ரோசின் மூலக்கூறுகளைத் தலைகீழாக மாற்றும் திறன் கொண்டது.  

## உடல்நலம் சார்ந்த தகவல்கள்
பாதரச(II) நைட்ரேட்டு உடலை Hg <sup>2+</sup> ஆக இருந்து பாதிக்கிறது. இது கனிம பாதரசத்தின் ஒரு வடிவமாகக் கருதப்படுகிறது. கனிம பாதரசத்தின் வடிவங்களானவை தோலை ஒளிரச் செய்யும் களிம்புகள் உள்ளிட்ட பல்வேறு சூழல்களில் காணலாம். கனிம பாதரசம் உட்கொள்ளப்பட்டால் அது உடலுக்குள் முக்கியமான புரதங்களின் கட்டமைப்பை மாற்றும். மண்ணில் இறங்கினால் அது தாவரங்களால் உறிஞ்சி எடுத்துக்கொள்ளப்பட முடியும். பாதரச நச்சால் பாதிக்கப்பட்டவர்கள் மார்பில் வலி, இருமல் மற்றும் சுவாசிப்பதில் சிரமம், வாந்தியெடுத்தல் மற்றும் வயிற்றுப்போக்கு ஆகியவற்றை அவர்களின் ஆரம்ப அறிகுறிகளாக அனுபவிக்கிறார்கள். கண்ணில் பட்டால் கண் வெளிப்படலம் மற்றும் கருவிழி ஆகியவற்றில் புண்ணை ஏற்படுத்தக்கூடும்.  

## பாதுகாப்பு நடவடிக்கைககள்
உடனடி முன்னெச்சரிக்கை நடவடிக்கையாக, திரவங்களுக்கு குறைந்தபட்சம் 50 மீட்டர் (150 அடி) மற்றும் திடப்பொருட்களுக்கு குறைந்தபட்சம் 25 மீட்டர் (75 அடி) வரை அனைத்து திசைகளிலும் கசிவு அல்லது கசிவு பகுதியை தனிமைப்படுத்தவும். சிறிய அளவிலான தீயைக் கட்டுப்படுத்த தண்ணீரைப் பயன்படுத்தலாம். உலர் வேதிப்பொருட்கள் அல்லது நுரை வகை தீயணைப்பான்களைப் பயன்படுத்த வேண்டாம். கார்பனீராக்சைடு வகை தீயணைப்பான்கள் வரையறுக்கப்பட்ட கட்டுப்பாட்டை வழங்கக்கூடும்.
# எருத்தேன்பதி கிராம பஞ்சாயத்து

**எருத்தேன்பதி ஊராட்சி** அல்லது **எருத்தேன்பதி கிராம பஞ்சாயத்து** என்பது கேரளத்தின், பாலக்காடு மாவட்டத்தில் அமைந்துள்ள ஒரு கிரமாம பஞ்சாயத்து ஆகும். இந்த கிராமத்தின் பரப்பளவு 36.93 சதுர கி.மீ. ஆகும். இந்த பஞ்சாயத்தின் எல்லைகளாக அமைந்தவை. வடக்கு எல்லை வடகரப்பதி பஞ்சாயத்து, தெற்கு கொழிஞிசாம்பாறை. கிழக்கே, தமிழ்நாடு பொள்ளாச்சி தாலுகா மற்றும் மேற்கு அதே கொழிஞிசாம்பாறை பஞ்சாயத்து போன்றவை எல்லைகளாக அமைந்துள்ளன. எருத்தேன்பதி பஞ்சாயத்து என்பது மேற்குத் தொடர்ச்சி மலையில் நீலகிரி மலைக்கும் ஆனை மலைகளுக்கு இடையில் கடல் மட்டத்திலிருந்து 180 மீட்டர் உயரத்தில் அமைந்துள்ளது. இந்த கிராமம் பாலக்காட்டின் ஒரு முக்கிய பகுதியாகும் .  

## வார்டுகள்.

## குறிப்பு.

- http://www.trend.kerala.gov.in
- http://lsgkerala.in/
- மக்கள் தொகை கணக்கெடுப்பு தரவு 2001.

## மேலும் காண்க.

- கேரள கிராம பஞ்சாயத்துகளின் பட்டியல்

## வெளிப்புற இணைப்புகள்.

- எருத்தேன்பதி கிராம பஞ்சாயத்து
# பண்டிட் ஜஸ்ராஜ்


**சங்கீத மார்த்தாண்ட பண்டிட் ஜஸ்ராஜ்** (*Sangeet Martand Pandit Jasraj*) (பிறப்பு: ஜனவரி 28, 1930-இறப்பு: 17 ஆகத்து 2020 ) ஒரு இந்திய இந்துஸ்தானிய இசைப் பாடகராவார். மேவதி கரானாவைச் சேர்ந்த (இசை பயிற்சி பெற்ற பரம்பரை) இவரது இசை வாழ்க்கை 80 ஆண்டுகளுக்கும் மேலாக நீடித்தது. மேலும், ஏராளமான பெரிய விருதுகளுக்கும் வழிவகுத்தது. இந்துஸ்தானி மற்றும் அரை இந்துஸ்தானி குரல்கள் இவரது இசைத்துப்பாகவும், திரைப்பட ஒலிப்பதிவுகளாக மாற்றப்பட்டுள்ளன. இந்தியா, கனடா மற்றும் அமெரிக்கா போன்ற நாடுகளிலும் இவர் இசையினைக் கற்றுக் கொடுத்தார். இவரது மாணவர்களில் சிலர் குறிப்பிடத்தக்க இசைக்கலைஞர்களாக இருந்து வருகின்றனர். 1975இல் இந்திய அரசு இவருக்கு பத்ம விபூசண் விருது வழங்கியது.  

## ஆரம்ப கால வாழ்க்கை
சங்கீத மார்த்தாண்ட ஜஸ்ராஜ் 1930 சனவரி 28 அன்று அரியானாவின் ஹிசார் மாவட்டத்தில் உள்ள பிலி மண்டோரி என்ற கிராமத்தில் ஒரு நடுத்தர வர்க்க பிராமணக் குடும்பத்தில் ஒரு இந்துஸ்தானிய பாடகரான சங்கீத ரத்ன பண்டிட் மோதிராம் என்பவருக்கு பிறந்தார். 1934 இல் இவருக்கு நான்கு வயதாக இருந்தபோது, மிர் ஒஸ்மான் அலிகானின் அவையில் மாநில இசைக்கலைஞராக நியமிக்கப்படவிருந்த நாளில் இவரது தந்தை மோதிராம் இறந்தார். இவரது அண்ணன் பிரதாப் நரேன் என்பவரும் ஒரு திறமையான இசைக்கலைஞராவார். இவர் இசையமைப்பாளர் இரட்டையர் ஜதின்-லலித், பாடகியும், நடிகையுமான சுலக்சனா பண்டிட் மற்றும் நடிகை விஜெட்டா பண்டிட் ஆகியோரின் தந்தையாவார்.  

இவர் தனது இளமைக் காலத்தை ஐதராபாத்தில் கழித்தார். மேலும் குசராத்தின் சனந்த் நகருக்குச் சென்று மேவதி கரானாவின் இசைக்கலைஞர்களுடன் இசை பயின்றார். இந்துஸ்தானி இசையில் ஆழ்ந்த அர்ப்பணிப்புள்ள சனந்தின் தாகூர் சாஹிப் மகாராஜ் ஜெயவந்த் சிங் வாகேலாவுக்காக இசை நிகழ்ச்சிகளை நடத்தினார், அவரிடமிருந்து பயிற்சியும் பெற்றுள்ளார்.  

1946 ஆம் ஆண்டில், இவர் கொல்கத்தாவுக்குச் சென்றார். அங்கு இவர் வானொலியில் இந்துஸ்தானி இசையைப் பாடத் தொடங்கினார். இவர்கள் ஆரம்பத்தில் கொல்கத்தாவில் வசித்து வந்தனர். பின்னர், 1963 இல் மும்பைக்கு சென்றனர். இவர்களுக்கு இரண்டு குழந்தைகள், சரங் தேவ் பண்டிட் என்ற ஒரு மகனும், மற்றும் துர்கா ஜஸ்ராஜ் . என்ற ஒரு மகளும் உள்ளனர். இவரது மனைவி மதுரா பாலேக்கள், கீத-கோவிந்தம், கான் கஹானி மற்றும் சூர்தாஸ் ஃபாஸ்டர் ஃபீன் போன்ற தொலைக்காட்சி தொடர்களையும், ஆவணப்படங்களையும் மற்றும் சிறுவர் நாடகங்களையும் இயக்கி தயாரித்துள்ளார். இவர் 2009 ல் 'சங்கத் மார்த்தாண்ட பண்டிதர் ஜஸ்ராஜ்' என்ற திரைப்படத்தை தயாரித்தார். இவர் *ஆய் துசா ஆசீர்வாத்* என்ற மராத்தித் திரைப்படத்தை இயக்கியுள்ளார். இதில் ஜஸ்ராஜும் லதா மங்கேஷ்கரும் மராத்தியில் பாடியுள்ளனர்.  

## தொழில்

### பயிற்சி
ஜஸ்ராஜ் தனது தந்தை பண்டிட் மோதிராமிடம் குரல் இசையில் பயிற்சியைத் தொடங்கினார். பின்னர் கைம்முரசு இணையில் (தபேலா) தனது அண்ணன் பண்டிட் பிரதாப் நாராயணனின் துணையுடன் பயிற்சி பெற்றார். இவர் தனது அண்ணன் பண்டிட் மணிராமுடன் தனது தனி குரல் நிகழ்ச்சிகளில் அடிக்கடி பாடி வந்தார் . இந்துஸ்தானி இசையை தான் தேர்ந்தெடுக்கத் தூண்டியதற்காக பாடகர் பேகம் அக்தரை இவர் பாராட்டுகிறார்.
# கலாமண்டலம் ராதிகா


**டாக்டர் கலாமண்டலம் ராதிகா** (**Dr. Kalamandalam Radhika),** ஒரு இந்திய பாரம்பரிய நடனக் கலைஞர், நடன இயக்குநர், ஆராய்ச்சி அறிஞர், ஆசிரியர், எழுத்தாளர் மற்றும் பரோபகாரர் ஆவார். மோகினியாட்டத்துக்காக கேரள சங்கீத நாடக அகாதமி விருதை வென்ற முதல் வெளி-மாநிலத்தைச் சேர்ந்த பெண் ஆவார். இவர், குச்சிபுடி, பரதநாட்டியம், கதகளி மற்றும் பிற நடன வடிவங்களைக் கற்றுக்கொண்டவராக உள்ளார்.  

## ஆரம்ப ஆண்டுகள் மற்றும் கல்வி
டாக்டர் கலாமண்டலம் ராதிகா, பெங்களூரில் பட்டய கணக்காளரான கே.கே.நாயருக்கு பிறந்தார். குரு ராஜனின் கீழ் தனது மூன்று வயதில் நடனம் கற்கத் தொடங்கிய இவர், பின்னர் முத்தர் ஸ்ரீ நாராயண பணிக்கரிடம் கதகளி கற்றார். மேலும், குரு பொன்னையாபிள்ளையிடம் மிருதங்கம் கற்றுக் கொண்டார். 1960 களின் பிற்பகுதியில், அவர் செருத்துருத்திக்குச் சென்று நான்கு ஆண்டுகள் கலாமண்டலத்தில் தங்கினார். சின்னம்மு அம்மா, கலாமண்டலம் சத்தியபாமா மற்றும் கலாமண்டலம் பத்மநாபன் நாயர் ஆகியோரிடம் பயிற்சி பெற்றதால், இவர் ஒரு திறமையானவராக வடிவமைக்கப்பட்டார். மறைந்த கலாமண்டலம் கல்யாணி குட்டி அம்மாவின் கீழ் இவர் பெற்ற பயிற்சியும், கதகளியில் கலாமண்டலம் பத்மநாப ஆசானின் கீழ் பெற்ற பயிற்சியும் இவரது திறமைகளை உலகறியச் செய்தன.  

## நடனக் கலைஞர் மற்றும் நடன இயக்குநர்
இவர் இந்தியாவிலும் வெளிநாட்டிலும் இரண்டாயிரத்துக்கும் மேற்பட்ட நிகழ்ச்சிகளை தேசிய மற்றும் சர்வதேச அளவில் நடத்தியுள்ளார். இவர் யுனெஸ்கோ சர்வதேச நடனக் குழுவில் உறுப்பினராக உள்ளார். மேலும் உலக சுகாதார நிறுவன பிரதிநிதிகள், சார்க் பிரதிநிதிகள், தூதர்கள், சோவியத் பிரதிநிதிகள் மற்றும் பிறருக்காகவும் தனது நிகழ்ச்சிகளை நடத்தியுள்ளார். மோகினியாட்டத்தின் ஆழத்தை ஆராய, இவர் விரிவான ஆராய்ச்சிகளை மேற்கொண்டார். மேலும் 1940 களின் முற்பகுதியில் மோகினியாட்டம் நடனக் கலைஞர்கள் பயன்படுத்திய அடிப்படை நடன அசைவுகள், அணிந்திருந்த நகைகள் மற்றும் ஆடைகளை மீண்டும் ஒழுங்கமைத்துள்ளார். இந்தியாவில் கிறிஸ்தவத்தின் வருகை, கிறிஸ்துவின் பிறப்பு உள்ளிட்ட விவிலிய கருப்பொருள்களை இவர் இயக்கி நடனமாடியுள்ளார்.  

ராதிகா அமெரிக்கா, இங்கிலாந்து, ஐரோப்பா, அட்லாண்டா மற்றும் ஜெர்மனி ஆகிய நாடுகளில் பட்டறைகளை நடத்தியுள்ளார். இத்தாலிய பாதிரியார் ஜெரார்டு இயக்கிய விவிலிய திரைப்படம் *இதோ உன் அம்மாவுக்காக* என்னும் தலைப்பில் வெளிவந்தது. இதில், ராதிகா நடனமாடியுள்ளார். அவர் பல மொழிகளில் ஐந்து விதமான மோகினியாட்டத்தின் நடன அமைப்புகள், மூன்று வர்ணங்கள் மற்றும் எண்ணற்ற பதங்களை இயற்றி நடனமாடியுள்ளார். மோகினியாட்டத்தில் விவிலிய கருப்பொருள்களை நிகழ்த்தியதற்காக அவர் விமர்சிக்கப்பட்டார். ஆனால் வீரப்பமொய்லி, குவெம்பு, பாதிரியார் ஆபெல், அம்ருத் சோமேஷ்வர் மற்றும் புனித சவரா ஆகியோர் இவர் மூலமாக நல்ல வரவேற்பைப் பெற்றனர்.  

## நூலாசிரியர்
ராதிகா நடன மற்றும் இசை இதழான *ஸ்ருதிலயாவுக்காக* ஏராளமான கட்டுரைகளை எழுதியுள்ளார். மேலும் 'பள்ளிகளில் நடனக் கல்வி' என்ற தலைப்பில் என்.சி.இ.ஆர்.டி ஏற்பாடு செய்திருந்த கருத்தரங்கில் மோகினியாட்டம் குறித்த ஒரு கட்டுரையை சமர்ப்பித்துள்ளார். அமெரிக்காவின் ஹூஸ்டனில் இருந்து வெளியிடப்பட்ட *இந்து* வார *இதழுக்காக* கேரளாவின் தேவதாசி அமைப்பு பற்றி ஒரு கட்டுரையை எழுதியுள்ளார். மேலும் கேரளாவின் மோகினியாட்டம்-தி லிரிக்கல் டான்ஸ் மற்றும் மாத்ருபூமி வெளியிட்ட 'முத்ரா' போன்ற புத்தகங்களின் ஆசிரியராக உள்ளார்.
# லிண்ட்சே ஹாசெட்

**ஆர்தர் லிண்ட்சே ஹாசெட்** MBE (28 ஆகஸ்ட் 1913 - 16 ஜூன் 1993) விக்டோரியா மற்றும் ஆஸ்திரேலியா அணிக்காக விளையாடிய ஒரு முன்னாள் துடுப்பாட்ட வீரர் ஆவார். பள்ளி அளவிலான துடுப்பாட்டப் போட்டிகளில் சிறப்பாக விளையாடிய இவர் முதல் தரத் துடுப்பாட்டப் போட்டிகளில் நிரந்தரமான இடத்தினைப் பெறுவதற்கு சில காலங்கள் ஆனது. அதிக ஓட்டங்களை எடுப்பதற்கு திணறினார்.1938 ஆம் ஆண்டு இங்கிலாந்து சுற்றுப்பயணத்திற்கு தேர்வு செய்யப்படுவதற்கு முன்பாக இவர் ஒரு முதல் தரத் துடுப்பாட்டப் போட்டிகளில் மட்டுமே விளையாடியிருந்தார்.தேர்வுத் துடுப்பாட்டப் போட்டிகளிலும் சிறப்பான ஆட்டத்தினை வெளிப்படுத்த தவறினார். இருந்த போதிலும் இங்கிலாந்துத் துடுப்பாட்ட அணிக்கு எதிரான நான்காவது ஆசஷ் துடுப்பாட்டப் போட்டியில் வெற்றி பெறுவதற்கு இவர் உதவினார்.  

2003 ஆம் ஆண்டில், அவர் ஐசிசி ஹால் ஆஃப் ஃபேமில் இவர் இடம்பெற்றார்.  

## ஆரம்ப ஆண்டுகளில்
ஹாசெட் ஆகஸ்ட் 28, 1913 அன்று விக்டோரியாவின் இரண்டாவது பெரிய நகரமான ஜீலாங்கின் புறநகர்ப் பகுதியான நியூட்டவுனில் பிறந்தார். இவரது தந்தை எட்வர்ட் ஒரு அசையாச் சொத்து முகவராக இருந்தார். அவர் ஜீலாங் கட்டிட சங்கத்தின் செயலாளராக பணியாற்றினார் மற்றும் ஒரு தீவிர சங்க துடுப்பாட்ட வீரராக இருந்தார். இவரது பெற்றொர்களின் ஒன்பது குழந்தைகளில் இவர் இளையவர் ஆவார். இதில் ஆறு ஆண்கள் மற்றும் மூன்று பெண்கள் ஆவர். இவர் சிறுவயதாக இருந்தபோது கொல்லைப்புறத்தில் மூன்று பக்க துடுப்பாட்டப் போட்டிகளில் விளையாடினர்.தனது இரு சகோதரர்களுடன் இவர் ஜீலாங் கல்லூரியில் பயின்றார், மற்றும் 14 ஆம் வயதில் முதல் லெவன் அணியில் இடம் பெற்றார்.அந்த அணிக்காக ஐந்து ஆண்டுகளில், அவர் 2,335 ரன்கள் எடுத்தார். அதில்,மூன்று ஆண்டுகள் தலைவராக இருந்தார். இதில் ஸ்காட்ச் கல்லூரிக்கு எதிராக 245 ரன்கள் எடுத்தது இவரின் அதிகபட்ச ஓட்டமாகும். அதே வேளையில் , இவர் மூன்று பருவங்களுக்கு பள்ளியின் கால்பந்து அணியின் தலைவராகவும் இருந்தார்.டென்னிஸில் விக்டோரியன் பொதுப் பள்ளி ஒற்றையர் வாகையாளர் பட்டத்தினையும் வென்றார். இவரது அண்ணன், ரிச்சர்ட், விக்டோரியாத் துடுப்பாட்ட அணிக்காக 1930 ஆம் ஆண்டுகளின் முற்பகுதியில் நேர்ச் சுழற்பந்து வீச்சாளராக விளையாடினார்.  

## தேர்வுத் துடுப்பாட்டம்
வொர்செஸ்டர்ஷைர், ஆக்ஸ்போர்டு பல்கலைக்கழகம், லீசெஸ்டர்ஷைர் மற்றும் கேம்பிரிட்ஜ் பல்கலைக்கழகங்களுக்கு எதிராக முறையே 43, 146, 148 மற்றும் ஆட்டமிழக்காமல் 220 ஓட்டங்களை எடுத்தார். மேரிலேபோன் துடுப்பாட்ட சங்கம் மற்றும் ஹாம்ப்ஷயருக்கு எதிரான அடுத்த இரண்டு போட்டிகளில் அவர் 57 மற்றும் 98 ஓட்டங்களைச் சேர்த்தார். அடுத்த நான்கு ஆட்டப் பகுதிகளிலும் 30 ரன்களைக் கடக்கத் தவறிய போதிலும்,நாட்டிங்ஹாமில் நடைபெற்ற தொடரின் முதல் தேர்வுத் துடுப்பாட்டப் போட்டியில் இவர் அறிமுகமானார்.லங்கசயர் துடுப்பாட்ட அணிக்கு எதிரான தேர்வுத் துடுப்பாட்டப் போட்டியில் இவர் 118 ஓட்டங்களை எடுத்தார்.  

மூன்றாவது தேர்வுத் துடுப்பாட்டப் போட்டி மழையால் ரத்தானது. பின்னர் யார்க்சய்ர் துடுப்பாட்ட அணிக்கு எதிரான போட்டியில் 94 ஓட்டங்களும் நாட்டிங்காம்சயர் துடுப்பாட்ட அணிக்கு எதிரான போட்டியில் இவர் 127 ஓட்டங்களையும் எடுத்தார்.
# நீல் ஹார்வி

**ராபர்ட் நீல் ஹார்வி (**Robert Neil Harvey OAM MBE (பிறப்பு: அக்டோபர் 8, 1928) ஆஸ்திரேலிய துடுப்பாட்ட அணியின் முன்னாள் துடுப்பாட்ட வீரர் ஆவார். இவர் ஆஸ்திரேலிய துடுப்பாட்ட அணியை 1948 மற்றும் 1963 க்கு இடையில் பிரதிநிதித்துவப்படுத்தினார். இதுவரை 79 தேர்வுத் துடுப்பாட்டப் போட்டிகளில் விளையாடினார். அவர் 1957 முதல் ஓய்வு பெறும் வரை அணியின் துணைத் தலைவராக இருந்தார். அதிரடியாக விளையாடும் இடது கை மட்டையாளர், சிறப்பான களத்தடுப்பாளார் மற்றும் அவ்வப்போது எதிர்ச்சுழல் பந்து வீச்சாளர் ஆவார். ஹார்வி 1950 ஆம் ஆண்டில் ஆஸ்திரேலிய அணியில் இருந்த மூத்த வீரர் என்ற பெயரை பெற்றுள்ளார்.விசுடன் துடுப்பாட்டாளர்களின் நாட்குறிப்பு இவரை சகாப்தத்தின் சிறந்த களத்தடுப்பாளர் எனப் பாராட்டியது.  

இவரின் ஆறு சகோதரர்களும் துடுப்பாட்ட வீரர்கள் ஆவர். அவர்களில் நான்கு பேர் விக்டோரியாத் துடுப்பாட்ட அணியினை பிரதிநிதித்துவப்படுத்தினர். ஹார்வி தனது அண்ணன் மெர்விக்கு பின்பாக 1948 ஜனவரியில் தேர்வுத் துடுப்பாட்டப் போட்டியில் அறிமுகமானார். அப்போது இவருக்கு வயது 19 ஆண்டுகள் மற்றும் மூன்று மாதங்கள் ஆகும்.தனது இரண்டாவது தேர்வுத் துடுப்பாட்டப் போட்டியில் நூறு ஓட்டங்கள் எடுத்தார். இதன்மூலம் மிக இளம் வயதில் ஆத்திரேலியத் துடுப்பாட்ட அணிக்காக நூறு ஓட்டங்கள் அடித்த வீரர் எனும் சாதனையினைப் படைத்தார். தற்போது வரை இந்தச் சாதனை முறியடிக்கப்படாமல் உள்ளது. துடுப்பாட்ட வரலாற்றில் மிகச்சிறந்த அணிகளில் ஒன்றாகக் கருதப்படும் இங்கிலாந்திற்கு சுற்றுப்பயணம் மேற்கொண்ட டான் பிராட்மேனின் 1948 இன்விசிபிள்ஸில் இளைய உறுப்பினராக ஹார்வி இருந்தார். துவக்கப் போட்டிகளில் ஓட்டங்கள் எடுப்பதற்கு சற்று சிரமப்பட்ட போதிலும் இவர் தனது ஆஷஸ் அறிமுகத்தில் நூறு ஓட்டங்கள் அடித்தார். ஹார்வி தனது முதல் பதின்மூன்று தேர்வுத் துடுப்பாட்டப் போட்டிகளில் ஆறு நூறு ஓட்டங்களை எடுத்துள்ளார். அவரின் சராசரி 100க்கும் அதிகமாக உள்ளது. இதில் 1949-50 ஆம் ஆண்டில் தென்னாப்பிரிக்கத் துடுப்பாட்ட அணிக்கு எதிராக நான்கு நூறுகளை அடித்தார். இதில் ஒரு போட்டியில் இறுதிவரை ஆட்டமிழக்காமல் 151 ஓட்டங்களை எடுத்துள்ளார்.1953 ஆம் ஆண்டு இங்கிலாந்து சுற்றுப்பயணத்தின் போது 2,000 க்கும் மேற்பட்ட ஓட்டங்களை அடித்ததில் அவர் பெற்ற சாதனையை அங்கீகரிக்கும் விதமாக 1954 ஆம் ஆண்டில் இந்த ஆண்டின் விசுடன் துடுப்பாட்ட வீரர்களில் ஒருவராக அறிவிக்கப்பட்டார். .  

## ஆரம்ப ஆண்டுகளில்
ஹொரேஸ் ஹார்விக்கு பிறந்த ஆறு ஆண் குழந்தைகளில் இவர் ஐந்தாவது குழந்தை ஆவார். ஹார்வி எடையுடன் பிறந்தார் . இந்த குடும்பம் ப்ரோக்கன் ஹில்லில் வசித்து வந்தது. அங்கு ஹொரேஸ் சுரங்கத் தொழிலாளியாக இருந்தார். சிட்னிக்குச் செல்வதற்கு முன்பு, இறுதியாக 1926 இல் மெல்போர்னுக்குச் சென்றார். அங்கு இவர்கள் வடக்கு தொழில்துறை புறநகர்ப் பகுதியான ஃபிட்ஸ்ராய் நகரில் குடியேறினர். அங்கு ஆறு சிறுவர்களுக்கும் தந்தையின் வழிகாட்டுதலின் கீழ் துடுப்பாட்டம் கற்பிக்கப்பட்டது. இவர்கள் ஜார்ஜ் ஸ்ட்ரீட் ஸ்டேட் பள்ளி மற்றும் பால்கனர் ஸ்ட்ரீட் சென்ட்ரல் பள்ளியில் கல்வி கற்றனர். துடுப்பாட்டம் மற்றும் துடுப்பாட்டம் பற்றிய பேச்சுகள் அன்றாட குடும்ப வாழ்க்கையின் ஒரு அங்கமாக இருந்தது.ஹார்வியின் அண்ணன் மெர்வ் ஆஸ்திரேலியாவுக்காக ஒரு தேர்வுத் துடுப்பாட்டப் போட்டிகளில் விளையாடியுள்ளார், அதே நேரத்தில் மிக் மற்றும் ரே இருவரும் விக்டோரியாவுக்காக விளையாடினர். . ஹரோல்ட்டைத் தவிர, ஐந்து பேரும் பேஸ்பால் விளையாட்டில் விக்டோரியாவை பிரதிநிதித்துவப்படுத்தினர்.
# தகித்தா ஒண்டாச்சி


**தகித்தா ஒண்டாச்சி** (*Thahitha Ondaatje*) இலங்கைப் பெண் பத்திரிகையாளர் ஆவார். இவர் 1862ம் ஆண்டு யாழ்ப்பாணத்தில் நிக்கலஸ் கூட் என்பவரால் ஆரம்பிக்கப்பட்ட "தி ஜஃப்னா பிறீமன்" (The Jaffna Freeman) என்ற ஆங்கிலப் பத்திரிகையில் உதவி ஆசிரியராகப் பணி புரிந்துள்ளார். இந்த வகையில் தகித்தா ஒன்டற்ஜி உலகின் பெண் பத்திரிகையாளர் என்ற பெருமையைப் பெறுகிறார்.
# பி. வி. கராந்த்



**பாபுகோடி வெங்கடரமண கராந்த்** (Babukodi Venkataramana Karanth**)** (பிறப்பு:1929 செப்டம்பர் 19 - இறப்பு: 2002 செப்டம்பர் 1) இவர் இந்தியாவிவின் ஒரு பிரபலமான திரைப்பட மற்றும் நாடக ஆளுமையாவார். இவரது வாழ்நாள் முழுவதும் கன்னடத்திலும் இந்தி மொழியிலும் நவீன இந்திய நாடகத்தின் இயக்குனராகவும், நடிகராகவும் மற்றும் இசைக்கலைஞராகவும் இருந்தார். கன்னட மற்றும் இந்தியில் புதிய அலை சினிமாவின் முன்னோடிகளில் ஒருவரான இவர் தெற்கு கன்னடத்தில் பிறந்தார்.  

இவர் தேசிய நாடகப் பள்ளியின் (1962) பழைய மாணவராகவும் பின்னர் அதன் இயக்குநராகவும் இருந்தார். பல வெற்றிகரமான நாடகங்களை இயக்கியுள்ள இவர், கன்னட சினிமாவில் விருது பெற்ற பல படைப்புகளை இயக்கியுள்ளார். இந்திய அரசு இவருக்கு பத்மஸ்ரீ விருது வழங்கியது.  

## சுயசரிதை
1929 ஆம் ஆண்டில் தெற்கு கன்னட மாவட்டத்தின் பந்த்வால் வட்டத்தில் பாபுகோடிக்கு அருகிலுள்ள மஞ்சி என்ற கிராமத்தில் பிறந்த கராந்தின் நாடகத்துறையின் ஆர்வம் சிறு வயதிலேயே தொடங்கியது. இவர் மூன்றாம் பருவத்தில் படிக்கும்போதே நாடகத்துடனான இவரது முதல் முயற்சி - *பி.கே.நாராயணன்* இயக்கிய *நன்னா கோபாலா* என்ற நாடகத்தில் நடித்தார்.  

பின்னர் இவர் வீட்டை விட்டு ஓடிவந்து புகழ்பெற்ற குப்பி வீரண்ணா நாடக நிறுவனத்தில் சேர்ந்தார். அங்கு இவர் ராஜ்குமார் உடன் பணிபுரிந்தார். அவர் ஒரு புதிய வாழ்க்கையைத் தொடங்கினார்.  

குப்பி வீரண்ணா இவரை கலையில் முதுகலைப் பட்டம் முடிக்க வாரணாசிக்கு அனுப்பினார். அங்கு குரு ஓம்கார்நாத் தாக்கூரின் கீழ் இந்துஸ்தானி இசையில் பயிற்சியும் பெற்றார்.  

அதன்பிறகு, கராந்த் தனது மனைவி பிரேமா கராந்துடன் பெங்களூருவின் பழமையான நாடகக் குழுக்களில் ஒன்றான "பெனக்கா" என்பதை அமைத்தார். இது பெங்களூரு நகர கலாவிடருவின் சுருக்கமாகும். பின்னர், பிரேமா டெல்லியில் கற்பித்தல் பணியை மேற்கொண்டார். தொடர்ந்து கராந்தை தேசிய நாடகப் பள்ளி மூலம் ஆதரித்தார். இவர் தேசிய நாடகப் பள்ளியில் பட்டம் பெற்ற பிறகு திரும்பினார். இறுதியில் அதன் இயக்குநரானார்.  

பின்னர் அவர் 1962 இல் புது தில்லியில் உள்ள தேசிய நாடகப் பள்ளியில் (என்.எஸ்.டி) பட்டம் பெற்றார். பின்னர் இப்ராஹிம் அல்காசி தலைமையில். 1969 மற்றும் 1972க்கும் இடையில், இவர் புது தில்லியிலுள்ள சர்தார் படேல் வித்யாலயாவில் நாடக பயிற்றுநராக பணியாற்றினார். பின்னர், இந்த இணை பெங்களூருக்கு திரும்பியது. இங்கே கராந்த் சில திரைப்படங்களில் நடிப்பது மற்றும் இசையமைப்பது போன்ற முயற்சிகளில் இடுபட்டார். இந்த முயற்சிகளில் கிரீஷ் கர்னாட் மற்றும் யு. ஆர். அனந்தமூர்த்தி போன்றவர்களுடன் தொடர்பு கொண்டிருந்தார்.  

பின்னர் இவர் தேசிய நாடகப் பள்ளிக்கு திரும்பினார். இந்த முறை 1977 இல் அதன் இயக்குநராக இருந்தார். தேசிய நாடகப் பள்ளியின் இயக்குநராக, கராந்த் இந்தியாவின் தொலைதூர மூலைகளுக்கு அரங்குகளை அழைத்துச் சென்றார். தமிழ்நாட்டில் மதுரை போன்ற தொலைதூர இடங்களில் பல பட்டறைகளை நடத்தினார். தேசிய நாடகப் பள்ளியின் இயக்குநராக பணியாற்றிய பின்னர், மத்தியப் பிரதேச அரசு அவரை பாரத பவனின் உதவியுடன் இரங்கமண்டலம் தகவல் தொடர்பு அமைப்பிற்குத் தலைமை தாங்க அழைத்தது.  

## விருதுகள் மற்றும் கௌரவங்கள்

1981இல் இந்திய அரசு இவருக்கு பத்மசிறீ விருது வழங்கி கௌரவித்தது. 1976இல் மத்திய பிரதேச அரசு காளிதாஸ் சம்மன் விருது வழங்கியது. 1976இல் கர்நாடக அரசு குப்பி வீரண்ணா விருது வழங்கியது. 1976இல் சங்கீத நாடக் அகாடமி விருது வழங்கப்பட்டது
# குப்பி வீரண்ணா


**குப்பி வீரண்ணா** (ஆங்கிலம்: Gubbi Veeranna) (1891 - 1972) இவர் ஒரு இந்திய நாடக இயக்குனராகவும், கலைஞராகவும், இந்தியக் குடியரசுத் தலைவரிடம் பத்மசிறீ பெறுநராகவும் இருந்தார். இவர் கன்னட நாடகத்திற்கு முன்னோடிகளில் ஒருவராகவும், அதிக பங்களிப்பு செய்தவராகவும் இருந்தார். கன்னட நாடகத் துறையை மேம்படுத்துவதில் முக்கியப் பங்கு வகித்த குப்பி சிறீ சன்னபசவேசுவர நாடகா என்ற நாடக நிறுவனத்தை இவர் நிறுவினார். நாடக உலகில் "ஒரு விலைமதிப்பற்ற நகை" என்று பொருள்படும் நாடக இரத்னா என்ற பட்டத்தை நாடகம் இவருக்கு வழங்கியுள்ளது. மேடையில் பெண் கதாபாத்திரங்களை சித்தரிக்க பெண் கலைஞர்களை நியமித்த கர்நாடகாவின் முதல் நாடக நிறுவனம் குப்பி வீரண்ணா நாடகா நிறுவனமாகும். குருச்சேத்திரப் போர் காட்சிகளில் யானைகள் மற்றும் குதிரைகளும் மேடையில் கொண்டு வரப்பட்டன. குப்பி வீரண்ணாவின் நிறுவனத்தின் கதையே கன்னட நாடக அரங்குகளில் கதை என்று ஒரு பிரபலமான பழமொழி உள்ளது. இது நாடக உலகில் இந்த நிறுவனத்தின் பிரபலத்தை குறிக்கிறது. நாடக அரங்கத்தைத் தவிர, குப்பி வீரண்ணாவும் படங்களைத் தயாரித்து அவற்றில் நடித்துள்ளார்.  

1955 ஆம் ஆண்டில், நடிப்புக்காக அவருக்கு சங்கீத நாடக அகாதமி விருது வழங்கப்பட்டது. இது இந்திய நாடக அகாடமி, இந்தியாவின் தேசிய இசை, நடனம் மற்றும் நாடக அகாடமி, மற்றும் பயிற்சி பெற்ற கலைஞர்களுக்கு வழங்கப்பட்ட மிக உயர்ந்த இந்திய அங்கீகாரம் ஆகும். 1972 ஆம் ஆண்டில், நான்காவது மிக உயர்ந்த பத்மஸ்ரீ விருதை வழங்கி இவரை இந்திய அரசு கௌரவித்தது.  

## சுயசரிதை
குப்பி வீரண்ணா 1891 ஆம் ஆண்டில் கர்நாடகாவின் தும்கூர் மாவட்டத்தில் குப்பிக்கு அருகிலுள்ள குலகன்ஜிஹள்ளி என்ற கிராமத்தில் பிறந்தார். குப்பி சிறீ சன்னபசவேசுவர நாடகக் கம்பெனி என்ற நாடக நிறுவனத்தைத் தொடங்கிய இவர் நாடகங்களைத் தயாரிக்கத் தொடங்கினார். அதில் அவர் சில சமயங்களில் நடித்தும் உள்ளார். இவருக்கு நான்கு மனைவிகள் இருந்தனர். அவர்களில் மூன்று பேர் சுந்தரம்மாள், பத்ரம்மாள் மற்றும் ஜெயம்மாள் ஆகியோர்.  

## அங்கீகாரம்
இவரது நினைவாக நாடகத்துறையில் சிறந்து விளங்கியதற்காக குப்பி வீரண்ணா விருதை கர்நாடக அரசு நிறுவியுள்ளது. பி.வி.கராந்த் இந்த விருதைப் பெற்றுள்ளார்.
# புரூணை டாலர்



**புரூணை டாலர்** (ஆங்கிலம்: *Brunei Dollar* **B$**; மலாய் மொழி: *Ringgit Brunei*); currency code: *BND*) என்பது 1967-ஆம் ஆண்டில் இருந்து புரூணை சுல்தானகத்தில் (*Sultanate of Brunei*) பயன்படுத்தப்பட்டு வரும் பணத் தாள் (*Currency*) ஆகும். பொதுவாக டாலர் **$** அடையாளத்துடன் அல்லது மற்ற டாலர் மதிப்புள்ள நாணயங்களில் இருந்து வேறுபடுவதற்கு மாற்றாக **B$** எனும் அடையாளத்துடன் சுருக்கமாக அழைக்கப்படுகிறது.  

ஒரு புரூணை டாலர், 100 செண்டுகளைக் (*100 cents*) கொண்டது. புரூணை டாலரை புரூணை தாருசலாம் நாணய ஆணையம் (*Monetary Authority of Brunei Darussalam*) வெளியிடுகிறது.  
## வரலாறு

புரூணையின் தொடக்கக் கால நாணயத்தில் சோகி கடல் நத்தைகளின் உருவங்கள் இருந்தன. புரூணை அதன் வெண்கல தேனீர் பாத்திரங்களுக்கும் பிரபலமானது, அவை வடக்கு போர்னியோ கடற்கரையில் பண்டமாற்று வர்த்தகத்தில் நாணயமாகப் பயன்படுத்தப்பட்டன.  

20-ஆம் நூற்றாண்டின் முற்பகுதியில் ஐக்கிய இராச்சியத்தின் பாதுகாப்பில் இருந்த போது, புரூணை நாடு, 1906 முதல் நீரிணை டாலரையும், 1939 முதல் மலாயா டாலரையும், 1953 முதல் 1967 வரை மலாயா பிரித்தானிய போர்னியோ டாலரையும் பயன்படுத்தியது. அதன் பின்னர் தன் சொந்த நாணயத்தை வெளியிடத் தொடங்கியது.  

## நாணயங்கள்

1967-ஆம் ஆண்டில், 1, 5, 10, 20 மற்றும் 50 சென்ட் பிரிவுகளில் நாணயங்கள் அறிமுகப் படுத்தப்பட்டன. வெண்கல 1 சென்ட் தவிர, மற்ற நாணயங்கள் நிக்கல் உலோகத்தில் வெளியிடப்பட்டன. 1986-ஆம் ஆண்டில், தாமிரத்தால் மூடப்பட்ட எஃகு வெண்கலத்தை மாற்றியது. பின்னர், 2008-ஆம் ஆண்டில், 1 சென்ட் நாணயங்களின் அமைப்புகளை பித்தளைக்கு மாற்றப்பட்டன.  

## பணத்தாள்கள்

12 ஜூன் 1967-இல், புரூணை அரசாங்கம் (*Kerajaan Brunei*) 1, 5, 10, 50 மற்றும் 100 டாலர்களை அறிமுகப்படுத்தியது. 1979-ஆம் ஆண்டில் 500 மற்றும் 1000 டாலர்களுக்கான குறிப்புகள் தொடர்ந்து வந்தன. 1989-ஆம் ஆண்டில், காகிதப் பணத்தின் தலைப்பு நாட்டின் அதிகாரப்பூர்வப் பெயரான நெகாரா புருனே தாருசலாம் (*Negara Brunei Darussalam*) என மாற்றப்பட்டது.  

10,000 டாலர் குறிப்புகள் அதே ஆண்டில் அறிமுகப் படுத்தப்பட்டன. எல்லா எழுத்துக் குறிப்புகளும் மலாய் மொழியிலும் மற்றும் ஆங்கிலத்திலும் உள்ளன. முன்பு மலாய் மொழியின் கீழே ஆங்கில எழுத்துக்கள் இருந்தன. ஆனால் இப்போது ஜாவி எழுத்துகளும் உள்ளன.
# 2019 திசம்பர் 26 கதிரவ மறைப்பு


**வலய கதிரவ மறைப்பு** (*annular solar eclipse*) ஒன்று 2019 திசம்பர் 26 இல் நிகழ்ந்தது. புவிக்கும் கதிரவனுக்கும் இடையே நிலா வரும் போது கதிரவ மறைப்பு முழுமையாகவோ அல்லது பகுதியாகவோ புவியில் இருந்து பார்ப்பவர்களுக்குத் தோன்றுகிறது. நிலாவின் தோற்ற விட்டம் கதிரவனுடையதை விடக் குறைவாக இருக்கும் போது வலய மறைப்பு ஏற்படுகிறது. இதன்போது, கதிரவனின் பெரும்பாலான கதிர்கள் புவிக்கு வருவது தடுக்கப்பட்டு சூரியன் வட்டவலயமாகத் தோன்றுகிறது. வலய மறைப்பு புவியின் ஒரு பகுதியில் ஆயிரக்கணக்கான கிலோமீட்டர் அகலத்தை சுற்றியுள்ள பகுதியில் தெரியும்.  

இந்த வலய மறைப்பு சவூதி அரேபியா, கத்தார், ஐக்கிய அரபு அமீரகம், ஓமான், பாக்கித்தான், இந்தியா, இலங்கை, வங்காளதேசம், மலேசியா, இந்தோனேசியா, சிங்கப்பூர், வடக்கு மரியானா தீவுகள், குவாம் ஆகிய பகுதிகளில் தென்பட்டது. இவ்வலய மறைப்பின் பாதையில் கோழிக்கோடு, கோயம்புத்தூர், யாழ்ப்பாணம், திருக்கோணமலை, பத்தாம், சிங்கப்பூர், சிங்காவாங் ஆகிய நகரங்களிலும் தெரிந்தன. தோகா, மதுரை, பெக்கான்பாரு, துமாய், ஜொகூர் பாரு, கூச்சிங் ஆகிய நகரங்கள் மறைப்பின் வழியை குறுகிய இடைவெளியில் இழந்தன.  

விண்வெளி வானிலை நிலைமைகளை இயக்குவதில் சூரிய குறுக்க்க் காந்தப்புலங்கள் முக்கியப் பங்கு வகிக்கின்றன. இக்காந்தப்புலங்களின் நேரடி அவதானிப்புகள் சவாலானவை. கோட்பாட்டு மாதிரிகளை அவதானிப்புகள் மூலம் அறிய இத்தகைய கதிரவ மறைப்பு நிகழ்வுகள் அறிவியலாளர்களுக்கு ஒரு சிறந்த வாய்ப்பை வழங்குகின்றன. இந்த வருடாந்திர கிரகணத்திற்கான காந்தப்புல அமைப்பு தரவு-கட்டுப்படுத்தப்பட்ட மாதிரிகளின் கலவையைப் பயன்படுத்தி கணிக்கப்படுகிறது. கணிப்பு முடிவுகள் இங்கு காணலாம்.  

## தோற்றும் முறை

இது 2019 ஆம் ஆண்டின் கடைசி சூரிய கிரகணம் ஆகும். 2019 ஆண்டு கிரகணத்தின் மைய பாதை சவுதி அரேபிய தீபகற்பம், தென்னிந்தியா, சுமத்ரா, போர்னியோ, பிலிப்பைன்ஸ் மற்றும் குவாம் வழியாக செல்கிறது. ஒரு பகுதி கிரகணம் மத்திய பாதையிலிருந்து ஆயிரக்கணக்கான கிலோமீட்டர் அகலத்தில் தெரியும். இது கிழக்கு ஐரோப்பா, ஆசியாவின் பெரும்பகுதி, வடக்கு / மேற்கு ஆஸ்திரேலியா, ஆப்பிரிக்காவின் கிழக்கு, பசிபிக் மற்றும் இந்தியப் பெருங்கடலின் சிறிய பகுதிகளை உள்ளடக்கும்.  

## வளைய மறைப்பின் வழித்தடம்
இந்த கதிரவ மறைப்பின் வளையத் தடம் பின்வரும் நகரங்களில் காணக்கூடியதாக இருந்தது:  
- கோழிக்கோடு, கேரளம், இந்தியா
- உதகமண்டலம், தமிழ்நாடு, இந்தியா
- பாலக்காடு, கேரளம், இந்தியா
- கோயம்புத்தூர், தமிழ்நாடு, இந்தியா
- ஈரோடு, தமிழ்நாடு, இந்தியா
- கரூர், தமிழ்நாடு, இந்தியா
- அகர்காவோன், டாக்கா, வங்காளதேசம்
- திண்டுக்கல், தமிழ்நாடு, இந்தியா
- சிவகங்கை, தமிழ்நாடு, இந்தியா
- திருச்சிராப்பள்ளி, தமிழ்நாடு, இந்தியா
- புதுக்கோட்டை, தமிழ்நாடு, இந்தியா
- யாழ்ப்பாணம், இலங்கை
- திருக்கோணமலை, இலங்கை
- சினபாங், அச்சே, இந்தோனேசியா
- சிங்கில், அச்சே, இந்தோனேசியா
- நியாஸ் தீவு, வடக்கு சுமத்ரா, இந்தோனேசியா
- சிபோல்கா, வடக்கு சுமாத்திரா, இந்தோனேசியா
- துமாய், ரியாவு, இந்தோனேசியா
- பத்தாம் (நகரம்), ரியாவு தீவுகள், இந்தோனேசியா
- தாஞ்சுங் பினாங்கு, ரியாவு தீவுகள், இந்தோனேசியா
- சிங்காவாங், மேற்கு கலிமந்தான், இந்தோனேசியா
- தாஞ்சுங் செலோர், வடக்கு கல்மந்தான், இந்தோனேசியா
- சிங்கப்பூர்
- தாஞ்சுங் பியாய், சொகூர், மலேசியா
- சிறீ அமான், சரவாக், மலேசியா
- சேரியான், சரவாக், மலேசியா
- தெபாக்காங், சரவாக், மலேசியா
- சரங்கானி, பிலிப்பீன்சு
- அகாத்னா, குவாம்

## காட்சியகம்

## தொடர்பான மறைப்புகள்
### சாரோசு 132